google/wiki40b huggingface dataset:
Νεκρή Φύση με Ψάθινο Καπέλο

Ο Βαν Γκογκ στη Νουένεν

Τον Νοέμβριο του 1884 ο Βαν Γκογκ δίδαξε κάποιους φίλους του από το Αϊντχόβεν, μια μεγάλη πόλη κοντά στη Νοένεν, να ζωγραφίζουν άψυχα αντικείμενα σε χρώματα με λάδι. Ο Βαν Γκογκ, μέσα στον ενθουσιασμό του, δημιούργησε μια σειρά από πίνακες νεκρής φύσης με μπουκάλια, μπολ και δοχεία και άλλα αντικείμενα.  Ο πίνακας Νεκρή Φύση με Ψάθινο Καπέλο δημιουργήθηκε στη Νουένεν κατά τη διάρκεια αυτής της περιόδου. Έγραψε πως οι πίνακες θα ήταν δύσκολο να πουληθούν, όμως αξιολογώντας σημαντική αυτήν την προσπάθεια συνέχισε να ζωγραφίζει συνθέσεις νεκρής φύσης κατά τη διάρκεια του χειμώνα.

Ο πίνακας

To έργο Νεκρή Φύση με Ψάθινο Καπέλο μαζί με ένα άλλο έργο της ίδιας περιόδου, το Νεκρή Φύση με Πήλινο Δοχείο και Τσόκαρα, χαρακτηρίζονται από κριτικούς και συγγραφείς για το υψηλό επίπεδο τεχνικής τους. Και τα δύο χαρακτηρίζονται από ομαλές, σχολαστικές πινελιές και τη λεπτεπίλεπτη σκίαση των χρωμάτων. Κατά τη διάρκεια της διετούς παραμονής του στην Νουένεν, ολοκλήρωσε πολυάριθμα σχέδια και υδατογραφίες και σχεδόν 200 ελαιογραφίες. Ωστόσο, η χρωματική παλέτα του αποτελείτο κυρίως από σκοτεινούς γήινους τόνους, κυρίως σκούρο καφέ, χωρίς να έχει δώσει ενδείξεις για την ανάπτυξη της μετέπειτα ζωντανής χρωματικής παλέτας που χαρακτηρίζει τα πιο γνωστά του έργα. Όταν ο ίδιος παραπονέθηκε ότι ο Τεό (ο αδελφός του Βαν Γκογκ και έμπορος τέχνης) δεν είχε κάνει αρκετή προσπάθεια για να πουλήσει τους πίνακές του στο Παρίσι, ο Τεό απάντησε ότι ήταν πολύ σκούρα και δεν ταίριαζαν με το τότε ύφος της φωτεινής  ζωγραφικής των ιμπρεσιονιστών.
Ο πίνακας ανήκει στην συλλογή έργων τέχνης του μουσείου Kröller-Müller Museum στο Οτέρλο, στην Ολλανδία

Προέλευση

H Χέλεν, σύζυγος του Anton Kröller, αφιέρωσε τη ζωή της και την περιουσία της συλλέγοντας έργα του Βαν Γκογκ. Η συλλογή έργων τέχνης Kröller του 19ου και του  20ου αιώνα κατέληξαν στο Ολλανδικό κράτος και το μουσείο Kröller-Müller. Μπορεί αυτή η συμφωνία να ήταν περισσότερο ένα μέσο αποκατάστασης για τα εκατομμύρια φιορίνια που κατέβαλλε το ολλανδικό κράτος το 1930 για τη διατήρηση της φερεγγυότητας μια τράπεζας, ενός από τους μεγαλύτερους πελάτες της εταιρείας του Anton Kröller που στην πορεία λειτούργησε ως ασπίδα για τον Kröller.
Ιωάννης Γκίκας

Βιογραφικά στοιχεία

Γεννήθηκε το 1871 στην Κέρκυρα. Μετακόμισε στην Αθήνα όπου σπούδασε φιλολογία στο πανεπιστήμιο της πόλης, λαμβάνοντας διδακτορικό δίπλωμα. Μετά την αποφοίτηση του μετακόμισε στην Αίγυπτο. Εκεί υπήρξε αρχισυντάκτης της εφημερίδας Ομόνοια, αλλά και εκδότης και διευθυντής του περιοδικού Κόσμος. Στη συνέχεια ίδρυσε στην Αλεξάνδρεια το Λύκειον Γκίκα, του οποίου υπήρξε διευθυντής και διδάσκων. Πέθανε το 1950 στην Αλεξάνδρεια.

Εργογραφία

Το 1905 εξέδωσε την πρώτη του συλλογή διηγημάτων με τίτλο Της εξοχής. Ο Γρηγόριος Ξενόπουλος, αναφερόμενος στη συλλογή τη χαρακτήρισε «αποκαλυπτική». Μερικά χρόνια αργότερα, το 1920, εξέδωσε ακόμη τρεις συλλογές διηγημάτων με τίτλο Δροσιές και δάκρυα αλλά και το μυθιστόρημα Βοσκοί και πρόβατα. Εκτός από λογοτεχνικά κείμενα, συνέγραψε και κείμενα κριτικής αλλά και δοκίμια. Λίγο πριν τον θάνατό του δημοσίευσε τις αναμνήσεις του από την Αλεξάνδρεια με τίτλο Πενήντα χρόνια δάσκαλος, δίνοντας στοιχεία για τη ζωή της ελληνικής παροικίας στην πόλη της Αιγύπτου.
Ζακ-Αρσέν ντ' Αρσονβάλ

Βιογραφικά στοιχεία

Ο ντ' Αρσονβάλ γεννήθηκε στο χωριό Λα Πορσερί, κοντά στη Λιμόζ. Σπούδασε ιατρική στη Λιμόζ και στο Παρίσι, παίρνοντας πτυχίο το 1877. Από το 1873 μέχρι το 1878 ήταν βοηθός του Κλοντ Μπερνάρ, ενός από τους θεμελιωτές της πειραματικής φυσιολογίας. Μετά τον θάνατο του Μπερνάρ, ο ντ' Αρσονβάλ βοηθούσε τον Σαρλ-Εντουάρ Μπράουν-Σεκάρ (1817-1894), και όταν απεβίωσε και ο Σεκάρ, τον διαδέχθηκε ως καθηγητής στο College de France.
Επηρεασμένος από τον Μπερνάρ, ο ντ' Αρσονβάλ πήρε την απόφαση να αφιερώσει τη ζωή του στην επιστημονική έρευνα. Το 1892 έγινε διευθυντής του νέου εργαστηρίου βιοφυσικής στο College de France και παρέμεινε σε αυτή τη θέση μέχρι το 1910. Οι κυριότερες ερευνητικές συνεισφορές του έγιναν στην ηλεκτροφυσιολογία. Το 1889 άρχισε τις πρώτες έρευνες των επιδράσεων του εναλλασσόμενου ρεύματος στη φυσιολογία του ανθρώπινου σώματος. Ανεκάλυψε ότι τέτοια ρεύματα με συχνότητες πάνω από 5 kHz δεν προκαλούσαν τις μυϊκές συσπάσεις και διεγέρσεις νεύρων μιας ηλεκτροπληξίας. Αντιθέτως, φαινόταν να έχουν ευεργετικά αποτελέσματα. Ο ντ' Αρσονβάλ πρωτοπόρησε έτσι στη θεραπευτική εφαρμογή του εναλλασσόμενου ρεύματος υψηλής συχνότητας στο ανθρώπινο σώμα, θεμελιώνοντας την πρακτική που είναι γνωστή ως ηλεκτροθεραπεία. Ανέπτυξε ένα διεγειρόμενο από σπινθήρα κύκλωμα συντονισμού για να παράγει ρεύματα συχνότητας 0,5 ως 2 MHz, γνωστά ως «ρεύματα ντ' Αρσονβάλ» για θεραπευτικούς σκοπούς. Αργότερα, το ίδιο κύκλωμα χρησιμοποιήθηκε για διαθερμία.    
Το 1881 ο ντ' Αρσονβάλ πρότεινε την αξιοποίηση της θαλάσσιας θερμικής ενέργειας. Δικός του φοιτητής, ο Ζωρζ Κλωντ, κατασκεύασε την πρώτη τέτοια εγκατάσταση, το 1930 στην Κούβα.
Ο ντ' Αρσονβάλ νυμφεύθηκε νεαρός, το 1871, έμεινε χήρος το 1896 και ξαναπαντρεύτηκε χωρίς να αποκτήσει παιδιά.

Τιμητικές διακρίσεις

Ο Ζακ-Αρσέν ντ' Αρσονβάλ τιμήθηκε με το Βραβείο Μοντυόν (Prix Montyon) το 1882, με το παράσημο του ιππότη της Λεγεώνας της Τιμής το 1884 και με τον γαλλικό Μεγαλόσταυρο το 1931.  Το 1918 εκλέχθηκε πρόεδρος του Ινστιτούτου Ακτινολογίας. Ο κρατήρας Ντ' Αρσονβάλ στην αόρατη από τη Γη πλευρά της Σελήνης ονομάσθηκε έτσι προς τιμή του.
Α.Σ. Ολυμπιάς Παπάγου

Ιστορική αναδρομή

Την αγωνιστική περίοδο 2011-12 το ανδρικό τμήμα της Ολυμπιάδας Παπάγου συμμετείχε στο Πρωτάθλημα της Β' Κατηγορίας Ανδρών της Ε.Σ.Κ.Α. τερματίζοντας στη 2η θέση της κανονικής περιόδου. Στη συνέχεια διαγωνίστηκε στα Play-Offs, όπου συμμετείχαν οι ομάδες που τερμάτισαν στις θέσεις 2 έως 5, χωρίς να καταφέρει να ανέλθει στην αμέσως υψηλότερη κατηγορία. 
Την επόμενη χρονιά, 2012-13, η ομάδα συνέχισε στο ίδιο Πρωτάθλημα με προπονητή το Χρήστο Σγουρίτσα όπου, συγκεντρώνοντας 18 νίκες και 6 ήττες, κατετάγη ξανά 2η στην κανονική περίοδο, πίσω από τον Απόλλωνα Σμύρνης. Στη διαδικασία των Play-Offs ξεπέρασε επιτυχώς αρχικά το εμπόδιο της Φ.Ε.Α. (με 3-0 νίκες στα μεταξύ τους παιχνίδια)  και ακολούθως εκείνο του Κουκακίου (με 3-1 νίκες). Σαν αποτέλεσμα ανήλθε στην Α' Κατηγορία Ε.Σ.Κ.Α. για πρώτη φορά στην ιστορία της.

Τρέχουσα αγωνιστική περίοδος

Κατά την τρέχουσα αγωνιστική περίοδο, 2013-14, ο Α.Σ. Ολυμπιάς Παπάγου διαγωνίστηκε στο Πρωτάθλημα της Α' Κατηγορίας Ανδρών που διοργάνωσε η Ένωση Σωματείων Καλαθοσφαίρισης Αττικής. Έχοντας συγκεντρώσει 26 ήττες σε ισάριθμα παιχνίδια, τερμάτισε στη 14η και τελευταία θέση της τελικής βαθμολογικής κατάταξης της κανονικής περιόδου με αποτέλεσμα να υποβιβαστεί.
Έδρα του συλλόγου είναι το Κλειστό Γυμναστήριο Παπάγου χωρητικότητας 800 θεατών. Πρόεδρος του διοικητικού συμβουλίου είναι ο Αχιλλέας Μελισσάρης.
Νικόλαος Γαζής

Βιογραφία

Γεννήθηκε το 1903 στα Τρίκαλα, γιος του Ζάχου και της Περσεφόνης Τριανταφυλλοπούλου από το Καρπενήσι. Ορφάνεψε από πατέρα από πολύ νωρίς και σπούδασε στην Νομική Σχολή του Πανεπιστημίου Αθηνών, ορμώμενος από το θείο του, καθηγητή Νομικής Κωνσταντίνο Τριανταφυλλόπουλο. Πραγματοποίησε μεταπτυχιακές νομικές σπουδές στα πανεπιστήμια των Παρισίων (Γαλλία) και της Νέας Υόρκης (ΗΠΑ).
Εργάστηκε ως δικηγόρος, νομικός σύμβουλος και υποδιοικητής της Εθνικής Τράπεζας και έζησε για ένα διάστημα στις ΗΠΑ κατά τον Β΄ Παγκόσμιο Πόλεμο. Ήταν μέλος και νομικός σύμβουλος της ελληνικής αντιπροσωπείας στην Συνδιάσκεψη του Αγίου Φραγκίσκου το 1945 που είχε ως αποτέλεσμα την ίδρυση του Οργανισμού Ηνωμένων Εθνών (ΟΗΕ). Επίσης συμμετείχε ως νομικός εμπειρογνώμων στην επιτροπή διαπραγμάτευσης της συμφωνίας σύνδεσης της Ελλάδος με την τότε Ευρωπαϊκή Οικονομική Κοινότητα (ΕΟΚ). 
Στις 22 Σεπτεμβρίου 1961 διορίστηκε υπουργός παρά την Προεδρία της Κυβερνήσεως στην υπηρεσιακή κυβέρνηση Δόβα. Στην υπηρεσιακή κυβέρνηση του Στυλιανού Μαυρομιχάλη ανέλαβε υπουργός Οικονομικών, από την 1η Οκτωβρίου 1963 ως τις 8 Νοεμβρίου του ίδιου έτους. Προσωπικός φίλος του Γεωργίου Μαύρου, στις εκλογές του 1974 εξελέγη βουλευτής Επικρατείας με την Ένωση Κέντρου - Νέες Δυνάμεις. Έλαβε μέρος στην επιτροπή για τη σύνταξη του Συντάγματος του 1975.
Εξελέγη ευρωβουλευτής με το ΠΑΣΟΚ και υπηρέτησε από τις 24 Ιουλίου 1984 ως τις 24 Ιουλίου 1989. Έλαβε μέρος σε πολλές επιτροπές και ήταν αντιπρόεδρος της Επιτροπής Νομικών Θεμάτων και Δικαιωμάτων των Πολιτών, από τον Ιούλιο του 1984 ως τον Σεπτέμβριο του 1987.
Απεβίωσε τον Φεβρουάριο του 1996, σε ηλικία 93 ετών και με την ιδιόχειρη διαθήκη του, κληροδοτούσε ολόκληρη την περιουσία του στο Ίδρυμα Γαζή, του οποίου ήταν και ο πρώτος πρόεδρος. Ήταν παντρεμένος με τη Μαρία Γαζή.
Νικολά Λεμπέγκ

Βιογραφικά στοιχεία

Για τα πρώιμα χρόνια της ζωής του ελάχιστα είναι γνωστά· γεννήθηκε στην πόλη Λαόν και είναι πιθανόν να έλαβε τα πρώτα του μαθήματα μουσικής από τον θείο του, επίσης Νικολά Λεμπέγκ, που υπήρξε δεξιοτέχνης οργανοπαίκτης (maître joueur d'instrument). Τη δεκαετία του 1650 εγκαταστάθηκε στο Παρίσι, όπου και εδραιώθηκε ως ένας από τους καλύτερους οργανίστες της χώρας. Πιθανότατα κατείχε αρκετές θέσεις οργανίστα, με μόνη γνωστή να αποτελεί αυτή στην εκκλησία του Saint-Merri (1664). Το 1678 διορίστηκε βασιλικός οργανίστας στην αυλή του Λουδοβίκου ΙΔ΄, θέση που μοιράστηκε με τους εξίσου γνωστούς οργανίστες Γκιγιώμ-Γκαμπριέλ Νιβέρ, Ζαν-Ντενί Τομλέν και Ζαν-Μπατίστ Μπυτέρν. Η φήμη του ήταν τόσο μεγάλη, που συχνά ταξίδευε σε άλλες πόλεις, για να συνδράμει με τις γνώσεις του σε κατασκευές νέων οργάνων. Εκτός αυτών των ιδιοτήτων διετέλεσε και δάσκαλος μουσικής, με πιο γνωστό μαθητή του τους Νικολά ντε Γκρινύ και Φρανσουά ντ' Αζενκούρ.
Στις μέρες μας είναι ευρύτερα γνωστός για την μουσική που έγραψε για πληκτροφόρα όργανα και ειδικότερα για τους νεωτερισμούς που εισήγαγε στη μουσική για όργανο, όπως την καθιέρωση του ιδιώματος Tierce en taille (διάστημα τρίτης στη μελωδική γραμμή του τενόρου) και τον διαχωρισμό της μελωδικής γραμμής των ποδόπληκτρων (πεντάλ) απ' αυτή του αριστερού χεριού. Στο έργο του καταμετρώνται επίσης οι πρώτες εκδόσεις από άμετρα πρελούδια καθώς και παραλλαγές σε χριστουγεννιάτικα κάλαντα για όργανο (noëls).
Πρόγραμμα hello world

Πρόγραμμα "hello world" λέγεται ένα πρόγραμμα υπολογιστή που τυπώνει τις λέξεις "Hello, world!" σε μια συσκευή εξόδου. Χρησιμοποιείται σε πολλά εισαγωγικά μαθήματα που διδάσκουν μια γλώσσα προγραμματισμού. Ένα τέτοιο πρόγραμμα είναι συνήθως από τα απλούστερα δυνατά για μια γλώσσα προγραμματισμού. Ορισμένα είναι εκπληκτικά πολύπλοκα, ειδικά σε γραφικά περιβάλλοντα, αλλά τις περισσότερες φορές είναι πολύ απλά, ειδικά εκείνα που χρησιμοποιούν κάποιον διερμηνέα εντολών ή κέλυφος για να εκτελέσουν την εκτύπωση. Σε πολλά ενσωματωμένα συστήματα (embedded systems), το κείμενο μπορεί να σταλεί σε μια μικρή οθόνη υγρών κρυστάλλων, ή κάποιο άλλο αντίστοιχο σήμα όπως LED μπορεί να αντικαταστήσει το μήνυμα.
Χαριτολογώντας, ο Simon Cozens είχε πει ότι το πρόγραμμα αυτό είναι «το παραδοσιακό ξόρκι προς τους θεούς του προγραμματισμού για να μας βοηθήσουν να μάθουμε τη γλώσσα καλύτερα».

Χρόνος του Hello World

Ο χρόνος για να γραφτεί από την αρχή ένα πρόγραμμα "Hello World" (Time To Hello World - TTHW) είναι ένα μέτρο για την ευκολία που παρουσιάζει μια γλώσσα προγραμματισμού στη γραφή της. Αποκτά περισσότερο ενδιαφέρον σε περίπλοκα περιβάλλοντα όπως τα γραφικά.
Μπόντε (Σιέρρα Λεόνε)

Γεωγραφία

Η Μπόντε βρίσκεται νοτιοδυτικά της χώρας και δυτικά της Νότιας περ.. Συνορεύει στα βορειοανατολικά με τη Μογιάμπα και τη Μπο, στα νοτιοδυτικά με την Πουτζεχούν και στα δυτικά και βορειοδυτικά βρέχεται από τον Ατλαντικό.
Η επαρχία περιλαμβάνει το νησί Σέρμπρο, του οποίου πρωτεύουσα είναι η Μπόντε.
Μπάμια

Χαρακτηριστικά

Ο βλαστός της φτάνει τα δύο μέτρα ύψος, τα φύλλα της είναι σε σχήμα καρδιάς, με μακριούς μίσχους και έχουν 3-5 λοβούς. Τα άνθη της έχουν κίτρινο χρώμα, ενώ το κέντρο τους είναι σκούρο κόκκινο.

Καλλιέργεια

Υπάρχουν δύο τύποι καλλιέργειας της μπάμιας, η ποτιστική και η ξερική. Οι ξερικές μπάμιες, που χρειάζονται ελάχιστο πότισμα, είναι και οι πιο νόστιμες. Η μπάμια δεν αντέχει το ψύχος. Ευδοκιμεί σε καλοδουλεμένα δροσερά εδάφη.
Ο πολλαπλασιασμός της γίνεται με σπορά και στην Ελλάδα σπέρνεται μέσα Μαρτίου με αρχές Απριλίου. Η συγκομιδή γίνεται δυο μήνες αργότερα και συνεχίζεται μέχρι και το μήνα Αύγουστο. Κατά το μάζεμα χρειάζεται ο συγκομιστής να φορά οπωσδήποτε γάντια, γιατί προκαλείται έντονος κνησμός (φαγούρα) και ερεθισμός, ίδιος με αυτόν της τσουκνίδας. Στην Ελλάδα καλλιεργούνται 27.000 στρέμματα περίπου και η ετήσια παραγωγή φτάνει τους 25.000 τόνους. Το μεγαλύτερο μέρος της παραγωγής καταναλώνεται εγχώρια.

Κατανάλωση

Ο καρπός είναι μακρύς, τριχωτός, με γωνίες και μήκος από 5-15 εκατοστά και τρώγεται μόνο όταν είναι άγουρος. Το τοίχωμα του καρπού είναι σαρκώδες και βλεννώδες, ενώ, όταν ωριμάσει, ο καρπός γίνεται ξυλώδης.
Οι μπάμιες τρώγονται μαγειρεμένες, σκέτες ή με κρέας, γίνονται κονσέρβες ή τουρσί με πίκλες. Πριν μαγειρευτούν συνηθίζεται να μουλιάζονται σε ξύδι και νερό, προκειμένου να μην έχουν βλεννώδη υφή όταν τρώγονται.
Στις ΗΠΑ συνηθίζεται να τρώγονται και τηγανιτές ή σε ένα είδος "σούπας" με κρέας και μπάμιες που ονομάζεται "gumbo", ενώ σε μερικές χώρες τα σπόρια χρησιμοποιούνται ως υποκατάστατο του καφέ. Στις χώρες της ανατολής τα παλιά χρόνια χρησιμοποιούσαν τα φύλλα και τους άγουρους καρπούς για κατάπλασμα κατά του πόνου.
Μινωικός κάλαθος με διπλούς πελέκεις

Περιγραφή

Είναι πήλινο αγγείο σε καλαθόμορφο σχήμα, διακοσμημένο με διπλούς πελέκεις, οι οποίοι είναι ζωγραφισμένοι σε τέσσερις ζώνες που περιβάλλουν όλο το αγγείο. Το στόμιο είναι συμπιεσμένο, έτσι ώστε οι δύο λαβές να βρίσκονται αντικριστά. Το αγγείο διατηρείται ολόκληρο και σε καλή κατάσταση, ενώ ήταν σπασμένο και ανασυγκολλήθηκε.

Ερμηνεία

Το σχήμα και ο διάκοσμος διαφέρουν από τον τοπικό ρυθμό των αγγείων του ισθμού της Ιεράπετρας, ενώ παρουσιάζουν όμοια χαρακτηριστικά με ένα εύρημα από την Γουρνιά. Πιθανώς χρησίμευε σε θρησκευτικές τελετουργίες. Χαρακτηριστικό του ευρήματος είναι ότι το είδος αυτό συναντάται πάντα μαζί με άλλα όμοια αγγεία, γι΄αυτό πιστεύεται ότι ανήκε στα σκεύη του ιερέα, και ότι τα είχε τοποθετημένα στο σπίτι του.

Ιστορική τοποθέτηση

Βρέθηκε μαζί με άλλα δύο αγγεία της ίδιας εποχής. Ανάγεται στην Ύστερη Μινωική (ΥΜ Ι), ή Νεοανακτορική περίοδο.
Μαχαμαντού Σιντιμπέ

Βιογραφία

Γεννήθηκε στις 8 Οκτωβρίου του 1978 και πρωτοέπαιξε στην Ελλάδα την περίοδο 2001-2002, με την ομάδα του Αθηναϊκού, στο πρωτάθλημα της Β' εθνικής.
Το καλοκαίρι του 2002 αποκτήθηκε από το Αιγάλεω, με το οποίο αγωνίσθηκε 4 χρόνια, συμμετέχοντας σε αγώνες πρωταθλήματος Α' Εθνικής, κυπέλλου Ελλάδας, Ιντερτότο και του κυπέλλου ΟΥΕΦΑ, την περίοδο 2004-2005.
Το 2006-2007 αγωνίσθηκε στην ομάδα της Κέρκυρας (Α' εθνική) και το 2007-2008 στον ΠΑΣ Γιάννινα (Β' Εθνική). Από το 2008 συνεχίζει την καριέρα του στον Εθνικό Άχνας.
Κυριότερο προσόν του θεωρούνται τα αντανακλαστικά του.
Διοικητική διαίρεση Περιφερειακής Ενότητας Πειραιώς

Δήμος Κερατσινίου - Δραπετσώνας

Έδρα του Δήμου είναι το Κερατσίνι. Ο Δήμος Κερατσινίου - Δραπετσώνας έχει μόνιμο πληθυσμό 91.045 κατοίκους. Στο δήμο περιλαμβάνονται:

Δήμος Νίκαιας - Αγίου Ιωάννου Ρέντη

Έδρα του Δήμου είναι η Νίκαια. Ο Δήμος Νίκαιας - Αγίου Ιωάννου Ρέντη έχει μόνιμο πληθυσμό 105.430 κατοίκους. Στο δήμο περιλαμβάνονται:
Όριο Μαστροπιέρο

Εκστρατεία στην Ζάρα

Το πιο αξιοσημείωτο γεγονός την εποχή του ήταν η επανάσταση στην Ζάρα απέναντι στην Δημοκρατία της Βενετίας με την υποστήριξη του Μπέλα Γ΄ της Ουγγαρίας. Δεν ανέλαβε δράση για πολύ χρόνο λόγω οικονομικών δυσκολιών όταν συγκέντρωσε τα απαιτούμενα δάνεια από τους υποτελείς του (1188) ξεκίνησε εκστρατεία στην Ζάρα για να καταπνίξει την επανάσταση. Η εκστρατεία ήταν σύντομη, ο Πάπας Γρηγόριος Η΄ τους διέταξε αμέσως να την διακόψουν, η Γ΄ Σταυροφορία είχε ανακηρυχτεί και οι χριστιανοί στρατιώτες δεν είχαν την πολυτέλεια να σκοτώνονται μεταξύ τους.

Θάνατος

Ο Όριο Μαστροπιέρο αρρώστησε τον Μάιο του 1192, παραιτήθηκε από την θέση του δόγη, αποσύρθηκε στο μοναστήρι του Σαν Κροκέ όπου και πέθανε (13 Ιουνίου 1192). Τον διαδέχθηκε ο κορυφαίος δόγης Ενρίκο Ντάντολο.
Δωδεκάθεο (ανάγλυφο)

Το Δωδεκάθεο είναι ανάγλυφο νεοκλασικής τέχνης και έργο του Γεωργίου Βρούτου.

Περιγραφή

Το ανάγλυφο βρίσκεται στην Αθήνα. Διακοσμεί επί της οδού Φιλελλήνων απέναντι της Αγγλικής εκκλησίας την πρόσοψη ενός χαμηλού σπιτιού. Διακρίνεται για την παράσταση εν γένει, την στάση των σωμάτων και τις πτυχώσεις των ενδυμάτων.
Ζαν Ντυμπυφέ

Βιογραφία

O Ντιμπιφέ γεννήθηκε στις 31 Ιουλίου 1901 στη Χάβρη, γιος εύπορης οικογένειας οινεμπόρων. Σε ηλικία δεκαοκτώ ετών, εγκατέλειψε τη γενέτειρά του με σκοπό να σπουδάσει ζωγραφική στο Παρίσι. Φοίτησε μόλις για έξι μήνες στην Ακαδημία Julian, την οποία εγκατέλειψε προκειμένου να συνεχίσει τις σπουδές του αυτόνομα και να εργαστεί, ενώ το επόμενο διάστημα ανέπτυξε παράλληλο ενδιαφέρον στη λογοτεχνία, τις γλώσσες και τη μουσική. Το 1924, εγκατέλειψε τη ζωγραφική, αμφισβητώντας έντονα την αξία της ίδιας της τέχνης, και ταξίδεψε στο Μπουένος Άιρες, όπου παρέμεινε για μία περίοδο τεσσάρων μηνών. Τον επόμενο χρόνο επέστρεψε στη Χάβρη και ξεκίνησε να εργάζεται στην επιχείρηση του πατέρα του. 
Στις αρχές της δεκαετίας του 1930, ανανεώθηκε το ενδιαφέρον του για τη ζωγραφική, στην οποία όμως αφοσιώθηκε ολοκληρωτικά μετά το 1942. Η πρώτη του ατομική έκθεση πραγματοποιήθηκε το 1944 στο Παρίσι, προσελκύοντας το ενδιαφέρον των ποιητών Πωλ Ελυάρ και Ανρί Μισώ, καθώς και του κριτικού Jean Paulhan (1884–1968). Τον επόμενο χρόνο ταξίδεψε στην Ελβετία αναζητώντας καλλιτέχνες και έργα που θα συνέθεταν το είδος της ωμής τέχνης, όπως ο ίδιος αποκαλούσε, προϊόν κυρίως έγκλειστων σε ψυχιατρικά ιδρύματα που απείχε από τα καθιερωμένα αισθητικά πρότυπα. Ο Ντιμπιφέ διέκρινε στην τέχνη του περιθωρίου μία αυθεντική δημιουργική παρόρμηση, ικανή να παράγει σημαντικά έργα τέχνης. 
Το 1947 πούλησε την επιχείρησή του και τα επόμενα χρόνια πραγματοποίησε τρία ταξίδια στη Σαχάρα και πολυάριθμες εκθέσεις, μέσα από τις οποίες απέκτησε διεθνή φήμη και αναγνώριση. Στα πλαίσια της έκθεσης έργων του στο Σικάγο (1951), πραγματοποίησε διάλεξη με τίτλο Θέσεις Αντικουλτούρας (Anticultural Positions), ένα είδος ατομικού μανιφέστου, προβάλλοντας τις αντιλήψεις του ενάντια στα καθιερωμένα πρότυπα της δυτικής τέχνης. Στη δεκαετία του 1960, πειραματίστηκε με τη μουσική σύνθεση, ολοκληρώνοντας ορισμένους εκκεντρικούς μουσικούς δίσκους. Το 1962, ξεκίνησε η σημαντικότερη ίσως δημιουργική περίοδός του, κατά την οποία ολοκλήρωσε μία σειρά έργων που αναφέρονται με το γενικό τίτλο «κύκλος Hourloupe». Τα επόμενα χρόνια ολοκλήρωσε επίσης αρκετές αρχιτεκτονικές κατασκευές και γλυπτά, μεταξύ των οποίων και η Ομάδα των τεσσάρων δέντρων (Groupe de quatre arbres) στο Μανχάταν της Νέας Υόρκης, έργο που ολοκληρώθηκε το 1972 κατά παραγγελία. Μετά την ίδρυση του Ιδρύματος Ντιμπιφέ (Dubuffet Foundation) στην περιοχή Périgny-sur-Yerres το Νοέμβριο του 1974 και μέχρι το τέλος της ζωής του, ο Ντιμπιφέ παρέμεινε δραστήριος και συνέχισε το έργο του, επιστρέφοντας στη ζωγραφική και το σχέδιο. Πέθανε στις 12 Μαΐου του 1985, στο Παρίσι.
Πας Τεχεράνης

Ιστορία

Το 1953 η αστυνομία του Ιράν αποφάσισε να οργανώσει τον αθλητισμό στο αστυνομικό σώμα , έτσι ιδρύεται, (σε ελεύθερη μετάφραση), ο "Αθλητικός σύλλογος αστυνομικής ακαδημίας Ευελπίδων" . Την ίδια χρονιά η ομάδα συμμετείχε στο Ιρανικό πρωτάθλημα ενόπλων δυνάμεων . Στις 8 Ιουλίου 1963 αναγνωρίστηκε επίσημα από την Ποδοσφαιρική ομοσπονδία Ιράν και άλλαξε όνομα σε Πας. Αρχικά συμμετείχε με επιτυχία στο πρωτάθλημα Τεχεράνης , ελλείψει εθνικού πρωταθλήματος, και από το 1970 στην Α' κατηγορία του Ιρανικού πρωταθλήματος.
Από την ημέρα της ίδρυσης της η Πας ήταν στην ελιτ του Ιρανικού ποδοσφαίρου έχοντας κατακτήσει 5 πρωταθλήματα. Μεγαλύτερη επιτυχία του συλλόγου η κατάκτηση του Κυπέλλου πρωταθλητριών ομάδων Ασίας το 1993. Στο κύπελλο Ιράν η Πας είναι η μοναδική εγχώρια διοργάνωση που δεν κατέκτησε ποτέ αλλά ούτε έπαιξε σε τελικό.
Διοργανώσεις Ε.Π.Σ. Αρκαδίας 2016–17

Β΄ Κατηγορία

Για το 2016-17 , 13 ομάδες συμμετείχαν στη Β' κατηγορία, χωρισμένες σε 2 ομίλους. Οι 3 πρώτοι κάθε ομίλου συνεχίζουν στη Β' Φάση , ένα μίνι πρωτάθλημα με διπλούς αγώνες μεταξύ των 6 αυτών συλλόγων. Θα προβιβαστούν στην Α΄ ΕΠΣΑ οι 2 ή 3 πρώτοι της Β΄ αυτής φάσης, ανάλογα με το αν θα υποβιβαστεί η όχι ομαδα της ΕΠΣΑ από τη Γ΄ Εθνική.
Βίκυ Κάβουρα

Πρώτα Χρόνια

Γεννήθηκε το 1988 στην Σπάρτη όπου πέρασε τα παιδικά της χρόνια. Σε ηλικία 18 ετών εγκαταστάθηκε στην Αθήνα με σκοπό να σπουδάσει υποκριτική ενώ παράλληλα εργαζόταν ως σερβιτόρα, καθηγήτρια pilates και γυμνάστρια. Ξεκίνησε τις σπουδές της στην δραματική σχολή "Θέατρο των Αλλαγών" και αποφοίτησε τρία χρόνια μετά.

Τηλεόραση

Η πρώτη της τηλεοπτική συμμετοχή ως ηθοποιός ήταν το 2010 σε ένα επεισόδιο της κωμικής σειράς Μίλα μου βρώμικα, ενώ ακολούθησε η συμμετοχή της σε ένα επεισόδιο του πρώτου κύκλου της σειράς reality "Οικογενειακές Ιστορίες". Έγινε ευρύτερα γνωστή όταν πρωταγωνίστησε στην κωμική σειρά του Αλέξανδρου Ρήγα "Το Αμάρτημα της μητρός μου" τη σεζόν 2011-2012 στον ANT1 υποδυόμενη την κόρη της Ρένιας Λουιζίδου. Τη σεζόν 2013-2014 άνηκε στο βασικό καστ του τρίτου κύκλου της σειράς Κλεμμένα Όνειρα στο MEGA. 
Την επόμενη σεζόν είχε έναν από τους πρωταγωνιστικούς ρόλους στην δραματική σειρά του Δημήτρη Αρβανίτη, Δικαίωση στο MEGA παίζοντας μαζί με τους Αλέξανδρο Σταύρου, Νίκη Παλληκαράκη, Κάτια Νικολαΐδου κ.ά.. Το 2017 άνηκε στο βασικό καστ της δραματικής σειράς "Αρένα" ενώ έκανε και μία guest εμφάνιση στα δύο πρώτα επεισόδια του τέταρτου κύκλου της σειράς Το σόι σου. 
Το 2018 έλαβε μέρος στον έκτο κύκλο του χορευτικού talent show του ANT1 Dancing with the Stars κατακτώντας την 14η θέση ενώ συμμετείχε μαζί με τους Πέτρο Λαγούτη και Δημήτρη Λιακόπουλο σε ένα επεισόδιο της αστυνομικής σειράς "Έγκλημα και Πάθος". Το 2019 έκανε μια guest εμφάνιση στην κωμική σειρά "Για Πάντα Παιδιά" στο OPEN.

Κινηματογράφος

Έκανε το κινηματογραφικό της ντεμπούτο το  2015 στο remake της ταινίας "Ο Κλέαρχος η Μαρίνα και ο κοντός" σε σκηνοθεσία Στράτου Μαρκίδη.
Το 2018 είχε έναν από τους πρωταγωνιστικούς ρόλους στην ταινία "The Bachelor 3" παίζοντας μαζί με τους Γιάννη Τσιμιτσέλη, Νίκο Βουρλιώτη, Μελέτη Ηλία και Κατερίνα Γερονικολού.
Φυσικαλισμός

Στη φιλοσοφία, ο φυσικαλισμός είναι η οντολογική θέση ότι "τα πάντα είναι φυσικά", ότι δεν υπάρχει "τίποτα πέρα και πάνω από" το φυσικό, ή ότι όλα επέρχονται του φυσικού. Ο φυσικαλισμός είναι μια μορφή οντολογικού μονισμού—μια θεώρηση της πραγματικότητας που βασίζεται στην ύπαρξη "μίας ουσίας", σε αντίθεση με το δυϊσμό ή το πλουραλισμό. Τόσο ο ορισμός του "φυσικού" όσο και η έννοια του φυσικαλισμού έχουν συζητηθεί.
Ο φυσικαλισμός είναι στενά συνδεδεμένος με τον υλισμό. Ο φυσικαλισμός αναπτύχθηκε από τον υλισμό με την επιτυχία των φυσικών επιστημών στην εξήγηση παρατηρηθέντων φαινομένων. Οι όροι συχνά χρησιμοποιούνται ως ταυτόσημοι, αν και μερικές φορές διακρίτοι, για παράδειγμα, δεδομένου ότι η φυσική περιγράφει φαινόμενα επιπλέον της ύλης (συμπεριλαμβανομένης της ενέργειας και των φυσικών νόμων). Κοινά επιχειρήματα κατά του φυσικαλισμού περιλαμβάνουν τόσο το επιχείρημα του φιλοσοφικού ζόμπι  και το επιχείρημα των πολλαπλών παρατηρητών.